Document ID: 32008R0331

РЕГЛАМЕНТ (ЕО) № 331/2008 НА КОМИСИЯТА
от 11 април 2008 година
за изменение на Регламент (ЕО) № 474/2006 за създаване на списък на Общността на въздушните превозвачи, предмет на оперативна забрана в границите на Общността
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2111/2005 на Европейския парламент и на Съвета от 14 декември 2005 г. за създаване на списък на Общността на въздушните превозвачи, предмет на оперативна забрана в границите на Общността, и за информиране на пътниците на въздушния транспорт за самоличността на опериращите въздушни превозвачи, и за отменянето на член 9 от Директива 2004/36/ЕО (1) и по-специално член 4 от него,
като има предвид, че:
(1)
С Регламент (ЕО) № 474/2006 на Комисията от 22 март 2006 г. се създаде списък на Общността на въздушните превозвачи, предмет на оперативна забрана в границите на Общността, посочен в глава II от Регламент (ЕО) № 2111/2005 (2).
(2)
В съответствие с член 4, параграф 3 от Регламент (ЕО) № 2111/2005, някои държави-членки предоставиха на Комисията информация, която е от значение в контекста на актуализирането на списъка на Общността. Трети държави също предоставиха такава информация. Въз основа на това списъкът на Общността следва да се актуализира.
(3)
Комисията уведоми всички засегнати въздушни превозвачи директно или, когато това бе невъзможно, чрез органите, отговарящи за регулаторния им надзор, като посочи съществените факти и съображения, които биха залегнали в основата на решение за налагане на оперативна забрана за тях в границите на Общността или за изменение на условията за оперативна забрана, наложена на въздушен превозвач, включен в списъка на Общността.
(4)
На засегнатите въздушни превозвачи бе дадена възможност от Комисията да се консултират с предоставените от държавите-членки документи, да предадат писмени коментари и да направят устни изложения пред Комисията в рамките на 10 работни дни, а също и пред Комитета за авиационна безопасност, създаден с Регламент (ЕИО) № 3922/91 на Съвета от 16 декември 1991 г. за хармонизиране на техническите изисквания и на административните процедури в областта на гражданското въздухоплаване (3).
(5)
Органите, отговорни за законовия надзор на съответните въздушни превозвачи, бяха консултирани от Комисията, както и, в особени случаи, от някои държави-членки.
(6)
Регламент (ЕО) № 474/2006 следва да бъде съответно изменен.
(7)
Франция информира Комисията, че е наложила незабавна оперативна забрана за всички операции на превозвача Albatross Avia Ltd, сертифициран в Украйна, поради факта, че в действителност това е украинският превозвач Volare, срещу когото вече има наложена оперативна забрана (4). Франция също така подаде заявление до Комисията за актуализиране на списъка на Общността в съответствие с член 4, параграф 2 от Регламент (ЕО) № 2111/2005 и член 6 от Регламент (ЕО) № 473/2006.
(8)
Превозвачът не представи подходящи доказателства, които да разсеят изразените от Франция опасения.
(9)
След консултации с Комисията и някои държави-членки, компетентните органи на Украйна представиха на Комисията своето решение, с което се отнема Свидетелството за авиационен оператор (АОС) на превозвача. Поради това, въз основа на общите критерии, отпада необходимостта от следващи действия относно Albatross Avia Ltd.
(10)
Независимо от това, Комисията проявява загриженост относно факта, че компетентните органи на Украйна са издали АОС на предприятие, което се явява по същество превозвач, вече подлежащ на оперативна забрана. Повтарянето на подобен случай би могло да бъде прието като доказателство, че тези органи не могат да удовлетворят общите критерии, посочени в приложение А към Регламент (ЕО) № 2111/2005.
(11)
Съществуват потвърдени данни за сериозни пропуски по отношение на мерките за безопасност на превозвача Ukraine Cargo Airways, сертифициран в Украйна, засягащи всички видове самолети. Тези пропуски са открити от Австрия, Унгария, Франция, Германия, Италия, Латвия, Люксембург, Румъния, Полша, Испания и Нидерландия (5) по време на наземни инспекции, осъществени по програмата SAFA.
(12)
Австрия информира Комисията, че е наложила незабавна оперативна забрана на самолети от тип АН-12 на Ukraine Cargo Airways, летящи досега до Австрия, позовавайки се на общите критерии по смисъла на член 6, параграф 1 от Регламент (ЕО) № 2111/2005, и подаде до Комисията заявление за актуализиране на списъка на Общността в съответствие с член 4, параграф 2 от Регламент (ЕО) № 2111/2005 и член 6 от Регламент (ЕО) № 473/2006.
(13)
Причините за прилагането на тази мярка от страна на Австрия са следните: а) установени сериозни пропуски по отношение на безопасността от страна на въздушния превозвач въз основа на протоколи, показващи сериозни пропуски по отношение на безопасността и продължаваща неспособност на въпросния превозвач да се справи с тези пропуски, установени с протоколи от наземни инспекции, проведени по програмата SAFA, и своевременно съобщени на превозвача; б) неспособност на превозвача да се справи с тези пропуски, изразяваща се в неподходящи и недостатъчни коригиращи мерки в отговор на установените сериозни пропуски по отношение на безопасността; в) неспособност и нежелание на отговарящите за надзора на въпросния превозвач органи да се справят с пропуските по отношение на безопасността, изразяващи се в липсата на готовност за сътрудничество с компетентните органи на Австрия, където са проведени наземните инспекции, и тяхната недостатъчна способност да приложат и наложат съответните стандарти за безопасност.
(14)
Откритите от Австрия и други държави-членки пропуски по отношение на безопасността при самолети от тип АН-12, АН-26 и ИЛ-76 са в едни и същи области. Тези пропуски са констатирани многократно през целия разглеждан период. Това е доказателство за систематичния характер на такива пропуски.
(15)
В рамките на консултации с Комисията и някои държави-членки Ukraine Cargo Airways представи план за конкретни действия, които според превозвача отстраняват пропуските по безопасността в областта на поддръжката, техническото обслужване и експлоатацията, установени при самолетите от всичките три типа, които превозвачът е използвал в Общността. По време на тези консултации обаче превозвачът не бе в състояние да докаже ефективността на тези мерки. По-специално, превозвачът не успя да докаже ефекта на предложените мерки по отношение на дисциплината на експлоатация и не успя да обясни защо проверките на използваните от превозвача за полети до Общността самолети все още показват същите пропуски, както и преди налагането на забраната от страна на Австрия, въпреки че редица предложени в плана за действие мерки изглеждат вече приложени при експлоатацията на самолети от всички използвани от превозвача видове.
(16)
В рамките на същите тези консултации компетентните органи на Украйна представиха информация за своето решение да ограничат свидетелството за авиационен оператор на превозвача, като отстранят самолетите АН-12 с регистрационни знаци UR-UCK, UR-UDD и UR-UCN, които Ukraine Cargo Airways е използвал за операции в Австрия и други държави-членки и да ги подложат на обслужване, както и като забранят използването на самолетите ИЛ-76 с регистрационни знаци UR-UCA, UR-UCC, UR-UCD, UR-UCH, UR-UCO, UR-UCQ UR-UCT, UR-UCU, UR-UCW и UR-UCX до 19 ноември 2008 г. С някои от тези самолети (UR-UCA, UR-UCO и UR-UCU) превозвачът е извършвал операции в Общността. Тези органи също така потвърдиха, че са приели плана за коригиращи действия на превозвача и се задължиха да проверят прилагането на коригиращите мерки от Ukraine Cargo Airways преди да разрешат на превозвача да възобнови операциите си със самолети от тип АН-12 в Общността.
(17)
Комисията взема под внимание мерките, предприети от компетентните органи на Украйна по отношение на самолети от тип АH-12 и ИЛ-76. Въпреки това тя счита, че приложените коригиращи мерки не съответстват на систематичния характер на откритите пропуски, които засягат всички типове самолети, използвани досега от превозвача при операциите му в Общността. Освен това Комисията счита, че резултатите от наземни инспекции (6), извършени при самолети от тип АН-26 след консултациите с превозвача и неговите органи и след като превозвачът е започнал прилагането на коригиращи мерки под надзора на своите органи, показват, че такива мерки не гарантират успешното отстраняване на пропуските по безопасността при този тип самолети или при кой да е друг тип самолети, използвани от превозвача за операции в Общността.
(18)
На 1 април 2008 г. превозвачът внесе документация, съдържаща преработен план за коригиращи действия, отразяващ промените, изискани от компетентните органи на Украйна след провеждането на одит на дружеството. Въздушният превозвач получи и възможност да направи изложения пред Комисията и пред Комитета за авиационна безопасност на 2 април. Той обаче не бе в състояние да докаже пригодността на предложените преработени мерки по отношение на дисциплината на експлоатация и не успя да обясни по какъв начин тези мерки биха довели до трайни решения на всички констатирани преди това пропуски по отношение на безопасността. Поради това, тази документация трябва да бъде задълбочено проучена за да се изясни дали са намерени подходящи решения за констатираните преди това пропуски по отношение на безопасността.
(19)
До приключването на подобна проверка и при отсъствието на всякакви коригиращи действия, пригодни за незабавно отстраняване на системно възникващи пропуски, Комисията счита, че превозвачът не трябва да получи разрешение за операции в Общността, докато не бъде доказано, че са взети подходящи мерки, които гарантират спазването на съответните стандарти за безопасност на операциите на всеки от използваните от Ukraine Cargo Airways самолети.
(20)
Въз основа на общите критерии, определени в приложението към Регламент (ЕО) № 2111/2005 се счита, че Ukraine Cargo Airways не отговаря на съответните стандарти за безопасност. Всички операции на въздушния превозвач следва да бъдат подложени на оперативна забрана, а превозвачът следва да бъде включен в Приложение А.
(21)
Комисията счита, че упражняването на общия надзор на безопасността и по-специално прилагането и налагането на подходящи стандарти за безопасност от страна на компетентните органи на Украйна трябва да бъде засилено за да се гарантира приемането на коригиращи мерки с дълготрайно въздействие от превозвачите под техен регулаторен контрол. Необходимо е компетентните органи на Украйна спешно да се заемат с растящия брой превозвачи, ставащи предмет на изключващи мерки от страна на държави-членки и попадащи в последствие в списъка на приложение А. Поради това, тези органи са приканени да представят план с мерки за разширяване на надзора за безопасност на оператори под техния регулаторен контрол и на регистрирани в Украйна самолети, които се използват при операции в Общността. Комисията ще следи от близо прилагането на тези мерки, включително и на мерките, посочени в параграфи 15 и 18, за да може да предложи проект на пакет от подходящи мерки на следващото заседание на Комитета за авиационна безопасност.
(22)
Съществуват потвърдени данни за неспазване на специфични стандарти за безопасност, установени от Чикагската конвенция, от страна на Cubana de Aviación. Тези пропуски бяха идентифицирани от Обединеното кралство по време на наземна инспекция, осъществена по програмата за SAFA (7).
(23)
Обединеното кралство информира Комисията, че е наложило незабавна оперативна забрана по отношение на самолетите на Cubana de Aviación от тип Илюшин ИЛ-62 с регистрационни знаци CU-T1283 и CU-T1284, отчитайки общите критерии в рамките на член 6, параграф 1 от Регламент (ЕО) № 2111/2005. Тези самолети в момента не са оборудвани с EGPWS (Подобрена система за предупреждаване при доближаване до земята) - оборудване, което е необходимо за операции в Общността, съгласно приложение 6 към Чикагската конвенция.
(24)
След консултации с Комисията и някои държави-членки компетентните органи на Република Куба приеха решение да ограничат свидетелството за авиационен оператор на Cubana de Aviacion, така че да изключат самолетите ИЛ-62 от всички операции на превозвача в Общността, докато на тези самолети бъдат инсталирани устройства EGPWS. Тези органи също така се ангажираха да гарантират, че EGPWS ще бъдат инсталирани до 15 юни 2008 г. на всички опериращи в Общността самолети на този превозвач. Накрая, компетентните органи на Република Куба поеха задължение да проверят, дали всички открити пропуски по отношение на безопасността, включително инсталирането на EGPWS, са ефективно отстранени от Cubana de Aviacion към посочената дата и да изпратят резултатите от тази проверка на Комисията, преди този превозвач да получи правото да възобнови операциите си в Общността със самолети от тип ИЛ-62.
(25)
Въз основа на общите критерии, определени в приложението към Регламент (ЕО) № 2111/2005, и с оглед на предприетите от Република Куба действия се счита, че не са необходими по-нататъшни действия. Комисията ще докладва на държавите-членки относно прилагането на коригиращите мерки на следващото заседание на Комитета за авиационна безопасност. Въпреки това, в случай че мерките се окажат незадоволителни, Комисията ще предложи на Комитета проект за подходящи мерки.
(26)
Съществуват потвърдени данни, че самолетът от тип Beech 1900 с регистрационен знак S7-IDC на превозвача Islands Development Company, лицензиран на Сейшелите, не е оборудван с EGPWS (Подобрена система за предупреждаване при доближаване до земята) - оборудване, което е необходимо за операции в Общността, съгласно приложение 6 към Чикагската конвенция. Освен това, предписаните от Чикагската конвенция заверени документи, които трябва да се съхраняват на борда, не можаха да бъдат представени. Тези пропуски бяха установени от Франция по време на наземна инспекция, осъществена по програмата за SAFA (8).
(27)
Франция информира Комисията, че е наложила незабавна оперативна забрана на споменатия по-горе самолет на този превозвач, позовавайки се на общите критерии по смисъла на член 6, параграф 1 от Регламент (ЕО) № 2111/2005, и подаде до Комисията заявление за актуализиране на списъка на Общността в съответствие с член 4, параграф 2 от Регламент (ЕО) № 2111/2005 и член 6 от Регламент (ЕО) № 473/2006.
(28)
С писмо от 11 март 2008 г. Органът за гражданска авиация на Сейшелите потвърди, че превозвачът Island Development Company, лицензиран на Сейшелите, е предприел действия за инсталиране на EGPWS на своя самолет Beech 1900D с регистрационен знак S7-IDC. Устройството EGPWS е било поръчано и инсталирано на 26 март 2008 г. Заверено потвърждение за тази инсталация е било представено от превозвача на заседанието на Комисията на 31 март 2008 г. Освен това, компетентните органи на Сейшелите потвърдиха, че от 27 февруари 2008 г. на борда се намират заверени копия на предписаните документи.
(29)
Въз основа на общите критерии е установено, че превозвачът Islands Development Company е предприел всички необходими мерки, за да изпълни приложимите стандарти за безопасност и следователно не трябва да бъде включен в приложение А.
(30)
Hewa Bora Airways не използва повече при операции в Общността под надзора на компетентните органи на Белгия своя самолет от тип Boeing B767-266ER, cons. № 23 178 с регистрационен знак 9Q-CJD, който е включен в приложение Б. Тъй като временният режим за наземни инспекции и надзор на този самолет не може да бъде гарантиран в бъдеще, операциите с този самолет също следва да се забранят.
(31)
Поради това, въздушният превозвач следва да стане обект на забрана за всичките си операции и следва да бъде преместен от приложение Б в приложение А.
(32)
Екип от експерти на Комисията и на държавите-членки проведе проучвателна мисия в Ангола от 18 до 22 февруари 2008 г. по покана на компетентните органи на Ангола и на превозвача TAAG Angola Airlines. В рамките на тази проучвателна мисия превозвачът представи актуализирана информация за изпълнението на своя план за коригиращи и превантивни действия, насочен към привеждането в съответствие със стандартите на ICAO. Докладът на екипа показва, че е постигнат добър напредък от TAAG Angola Airlines в прилагането на този план за действие, като в общи линии над 50 % от мерките могат да се приемат за осъществени. По-специално, констатираните по отношение на въздушните и наземните операции проблеми са били до голяма степен отстранени. Превозвачът е бил насърчен да продължи усилията си за цялостното изпълнение на своя план за действие. В допълнение екипът отбелязва, че превозвачът е приключил първата фаза от процеса на цялостно подновяване на свидетелството си от компетентните органи на Ангола.
(33)
Екипът отбелязва също, че продължават да съществуват значителни пропуски в областта на трайната летателна годност и поддръжката, които са съобщени на TAAG Angola Airlines и на съответните органи и които следва да бъдат отстранени преди да бъде променена наложената на превозвача оперативна забрана.
(34)
Екипът направи оценка и на плана за коригиращи действия, предложен от компетентните органи на Ангола (INAVIC) и целящ разширяването на надзора на TAAG Angola Airlines и на всички останали превозвачи под техния регулаторен контрол относно мерките за безопасност. За целта екипът направи оценка на изпълнението на приложимите стандарти на ICAO от INAVIC, като отчете също и резултатите от проведения през ноември 2007 г. от ICAO USOAP одит. Докладът на екипа сочи, че на 16 януари 2008 г. е обнародван нов закон за гражданската авиация и че INAVIC отбелязва напредък в развитието си като независим и добре структуриран орган за гражданска авиация. Екипът посочва обаче, че новите разпоредби на закона за гражданска авиация и свързаните с тях специфични оперативни разпоредби все още не се прилагат и в момента всички превозвачи в Ангола разполагат със Свидетелства за авиационен оператор, които не отговарят на приложение 6 към Чикагската конвенция. INAVIC е бил приканен да продължи преструктурирането на организацията си, да изгради възможно най-бързо капацитетите си и да продължи решително процеса на преиздаване на свидетелствата на въздушните превозвачи за да докаже, че действа съобразно анголските разпоредби и стандартите на ICAO, както и да представи своевременно резултатите на Комисията.
(35)
Комисията признава постигнатия от TAAG Angola Airlines и от INAVIC напредък по отношение на необходимите мерки за спазване на съответните стандарти за безопасност. Въпреки това, Комисията смята, че на този етап решението за изключване на TAAG Angola Airlines от списъка на Общността е преждевременно, тъй като все още съществуват значителни недостатъци, които трябва да бъдат отстранени както от превозвача, така и от компетентните органи. Освен това процесът на преиздаване на свидетелствата както на TAAG Angola Airlines, така и на другите превозвачи все още не приключил. Комисията отбелязва, че ще бъде необходимо съществено увеличение на човешките и финансовите ресурси на компетентните органи на Ангола за приключването на процеса по преиздаването на свидетелствата в посочения от тях срок.
(36)
Комисията счита, че изпълнението на задължителните стандарти и на препоръчаните практики на ICAO от компетентните органи в Ангола и по-специално упражняването на надзор зависят също и от финансовите средства, с които разполагат тези органи. Комисията очаква своевременни доклади за напредъка от TAAG Angola Airlines и INAVIC.
(37)
Комисията и някои държави-членки проведоха консултации на 14 декември 2007 г. и на 12 март 2008 г. с Mahan Air и компетентните органи на Ислямска република Иран относно проверката от страна на тези органи на напредъка в прилагането на коригиращи мерки от превозвача. По-специално, в рамките на консултациите на 14 декември 2007 г., Комисията поиска всички документи, доказващи напредък във всяко отношение при извършването на коригиращите действия от страна на Mahan Air, да бъдат представени на Комисията до края на февруари 2008 г.
(38)
В рамките на консултациите, проведени на 12 март 2008 г., компетентните органи на Ислямска република Иран заявиха, че са провели инспекция на превозвача Mahan Air и че всички пропуски по безопасността са били отстранени на удовлетворително ниво. Обаче нито превозвачът, нито неговите органи са представили документация, даваща доказателства за прилагането на коригиращи мерки, за да докажат пригодността на тези действия за постигане на трайни решения и гарантиране на ефективна съвместимост с плана за коригиращи действия, представен през септември и ноември 2007 г.
(39)
Компетентните органи на Ислямска република Иран предадоха на 26 март 2008 г. документация относно подробен доклад за напредъка и материал относно извършените от Mahan Air коригиращи действия след проведения одит на дружеството. Комисията възнамерява да проучи внесената документация с цел да установи дали са намерени подходящи решения за констатираните по-рано пропуски по отношение на безопасността.
(40)
До приключването на подобна проверка Комисията счита, че в момента не са налице достатъчно доказателства за приключването от страна на превозвача на коригиращите действия по отстраняване на пропуските, довели до включването на превозвача в списъка на Общността.
(41)
Въз основа на общите критерии е направен изводът, че в момента липсва проверена информация, че Mahan Air е взел всички изисквани мерки за спазване на съответните стандарти за безопасност и следователно не може да бъде изключен от приложение А. Комисията ще продължи да сътрудничи с компетентните органи на Ислямска република Иран при наблюдението на прилагането на коригиращи мерки от Mahan Airlines и за да гарантира намирането на решения с дълготраен ефект. За целта тя възнамерява да осъществи посещение през следващите месеци.
(42)
Както е посочено в Регламент (ЕО) № 1400/2007, по силата на решение на компетентните органи на Руската федерация от 26 ноември 2007 г., някои въздушни превозвачи, лицензирани от тези органи, получават правото да извършват операции в Общността само със специално оборудване. Засегнатите въздушни превозвачи и самолети са: Krasnoyarsk Airlines: самолети Boeing В-737 (EI-DNH/DNS/DNT/CBQ/CLZ/CLW), B-757 (EI-DUA/DUD/DUC/DUE), B-767 (EI-DMP/DMH), Туполев Тu-214 (RA-65508), Тu-154M (RA-85720); Ural Airlines: самолети Airbus А-320 (VP-BQY/BQZ), Тu-154M (RA-85807/85814/85833/85844); Gazpromavia: самолет Falcon-900 (RA-09000/09001/09006/09008); Atlant-Soyuz: самолети Boeing B-737 (VP-BBL/BBM), Тu-154M (RA-85709/85740); UTAir: самолети ATR-42 (VP-BCB/BCF/BPJ/BPK), Gulfstream IV (RA-10201/10202), Тu-154M (RA-85805/85808); Kavminvodyavia: самолети Тu-204 (RA-64022/64016), Тu-154М (RA-85715/85826/85746); Kuban Airlines: самолет Yak-42 (RA-42386/42367/42375); Air Company Yakutia: самолети Тu-154М (RA-85700/85794) и B-757-200 (VP-BFI); Airlines 400: самолет Тu-204 (RA-64018/64020). Освен това, по силата на същото решение на някои въздушни превозвачи не се разрешава да оперират в границите на Общността с определени самолети; засегнатите въздушни превозвачи и самолети са: Orenburg Airlines: самолет Tu-154 (RA-85768) и B-737-400 (VP-BGQ); Air Company Tatarstan: самолет Tu-154 (RA 85101 и RA-85109); Air Company Sibir: самолет B-737-400 (VP-BTA); и Rossija: самолет Tu-154 (RA-85753 и RA-85835).
(43)
Компетентните органи на Руската федерация информираха Комисията на 26 март 2008 г., че възнамеряват да променят решението си от 26 ноември 2007 г. по отношение на оперативните ограничения, наложени на някои лицензирани в Руската федерация превозвачи, като ефективно отменят всички предишни оперативни ограничения на всички засегнати превозвачи от 25 април 2008 г.
(44)
Компетентните органи на Руската федерация бяха поканени от Комисията на 27 март да представят на Комисията и на Комитета за авиационна безопасност достоверната информация за подобряването на вътрешната система за наблюдение на засегнатите превозвачи по отношение на безопасността на техните полети, която е довела до предвиденото решение, отменящо оперативните ограничения на засегнатите въздушни превозвачи. Те поеха ангажимент да представят тази информация най-късно до 9 април 2008 г. и, заедно с всеки един от засегнатите превозвачи, да направят изложения пред Комисията и държавите-членки относно състоянието на безопасността преди влизането в сила на това решение. Компетентните органи на Руската федерация се задължиха на 2 април 2008 г. пред Комитета за авиационна безопасност да забавят влизането в сила на предвиденото от тях решение, по споразумение с Комисията, в случай че тази информация бъде представена на Комисията на по-късен етап.
(45)
Комисията взема под внимание предвиденото решение на компетентните органи на Руската федерация и възнамерява да проучи материала, който тези органи се задължиха да представят, в смисъла на плановете за коригиращи действия, внесени по-рано в Комисията от засегнатите превозвачи. Комисията възнамерява да съгласува с компетентните органи на Руската федерация резултатите от своята проверка преди влизането в сила на горепосоченото предвидено решение.
(46)
Междувременно следва да останат в сила разпоредбите на решението на компетентните органи на Руската федерация от 26 ноември 2007 г., т.е. операции на гореспоменатите превозвачи в Общността следва да бъдат провеждани само по реда и при условията, определени в това решение и посочени в параграфи 34 до 36 на Регламент (ЕО) № 1400/2007.
(47)
Комисията възнамерява да наблюдава развитието на горепосочените превозвачи и да проверява състоянието им по отношение на безопасността в смисъла на резултатите на горепосочения процес с цел да предприеме, при необходимост, подходящи мерки за да гарантира спазването на всички релевантни стандарти, вземайки предвид разпоредбите на член 7 от Регламент (ЕО) № 2111/2005.
(48)
Властите на Киргизката република предоставиха на Комисията доказателства, че от съображения за безопасност са отнели свидетелствата за авиационен оператор на Galaxy Air. Тъй като този превозвач, сертифициран в Киргизката република, впоследствие е прекратил дейността си, той следва да бъде изключен от приложение А.
(49)
Комисията е получила информация, че превозвачът Ceiba Intercontinental предлага търговски услуги със свидетелството за авиационен оператор, издадено от компетентните органи на република Екваториална Гвинея, и е отправила искане към тези органи да представят цялата необходима информация за дружеството. Компетентните органи на Екваториална Гвинея не са отговорили на искането на Комисията.
(50)
Въз основа на общите критерии, определени в приложението към Регламент (ЕО) № 2111/2005, превозвачът Ceiba Intercontinental следва да бъде подложен на оперативна забрана и поради това да бъде включен в приложение А.
(51)
Въздушният превозвач Cronos Airlines, лицензиран в Екваториална Гвинея е подал документи с искане към Комисията да бъде изключен от приложение А, заявявайки, че самолетите, които използва са придобити на „мокър“ лизинг на принципа „ACMI“ (самолет, екипаж, поддръжка, застраховка) от превозвач, лицензиран в Република Южна Африка.
(52)
Комисията счита, че представените от Cronos Airlines документи не оправдават изключването от приложение A. Все пак, всички превозвачи, включени в приложение A, биха могли да получат разрешение да упражняват права за превоз, ако използват на „мокър“ лизинг самолет на въздушен превозвач, който не е обект на оперативна забрана, при условие че съответните стандарти за безопасност са спазени.
(53)
Компетентните органи на Свазиленд отправиха искане за изключване на превозвачите Royal Swazi Airways Corporation и Scan Air Charter от приложение А, тъй като тези превозвачи вече не притежават самолети и поради това не предлагат услуги. Те поискаха също така изключването на превозвача Swaziland Airlink от приложение A, тъй като той предлага услуги със самолети със сертификат и поддръжка от Република Южна Африка, както и с екипаж, лицензиран в Република Южна Африка. Компетентните органи на Свазиленд проверяват въпросните свидетелства, разрешения и лицензи.
(54)
По отношение на Royal Swazi Airways Corporation и Scan Air Charter, Комисията счита, че изключването от приложение A не е оправдано, тъй като няма доказателство, че тези превозвачи са прекратили съществуването си. По отношение на превозвача Swaziland Airlink, Комисията счита, че изключването от приложение A не е оправдано. Все пак, всички превозвачи, включени в приложение A, биха могли да получат разрешение да упражняват права за превоз, ако използват на „мокър“ лизинг самолет на въздушен превозвач, който не е обект на оперативна забрана, при условие че съответните стандарти за безопасност са спазени.
(55)
На 25 март 2008 г. Комисията получи нов план за действие, изготвен от компетентните органи на Индонезия, който не беше подкрепен от необходимата документация, доказваща неговото прилагане и който разкрива, че завършването на множество основни етапи не се предвижда преди септември 2008 г. Тази информация не показва, че на този етап националните органи са в състояние да гарантират надзора на всички превозвачи, които те сертифицират, в това число и Garuda.
(56)
Комисията ще продължи да оказва техническо съдействие и да подкрепя силно усилията на Индонезия за прилагане на необходимите мерки за гарантиране на безопасността.
(57)
В момента обаче Комисията счита, че тези органи не са доказали, че са приключили предложените коригиращи действия за да гарантират спазването на съответните стандарти за безопасност и затова, на дадения етап, никой от индонезийските превозвачи не може да бъде изключен от списъка на Общността, освен ако не бъде доказано, че се спазват съответните стандарти на ICAO както от страна на съответния превозвач, така и от страна на националните органи.
(58)
На 10 и на 18 март 2008 г. превозвачът Garuda Indonesia Airline внесе в Комисията обширна документация, която включва отговори на дружеството на наблюденията, направени от страна на екипа от специалисти на Комисията и държавите-членки в рамките на мисията, проведена между 5 и 9 ноември 2007 г. Тази документация бе проучена грижливо от Комисията, която отправи искане за предоставянето на допълнителна информация за да бъде приключена оценката на състоянието на Garuda по отношение на безопасността. Превозвачът пое ангажимент да предостави споменатата информация без забавяне.
(59)
Превозвачът подаде също и официално заявление на 28 март 2008 г. за устно изложение пред Комитета за авиационна безопасност в рамките на следващото му заседание и бе изслушан в последствие на 3 април 2008 г.
(60)
Комисията и държавите-членки отбелязват, че превозвачът е постигнал напредък при прилагането на коригиращи действия, в отговор на посочените в доклада на мисията на екипа наблюдения. Независимо от това, те отбелязват също, че за спазването на стандартите на ICAO е необходимо коригиращите действия да бъдат продължени и доведени до успешен край в ред области, inter alia оборудването на целия флот самолети Boeing 737 с E-GPWS (Подобрена система за предупреждаване при доближаване до земята), внедряването на система за наблюдение на данните на полетите за целия флот на превозвача, както и извършването на необходимите подобрения в неговите системи за вътрешен контрол.
(61)
В смисъла на заключенията, направени в параграфи 55 до 60, Комисията счита, че въздушният превозвач Garuda Indonesia Airline не може да бъде изключен от приложение А за момента.
(62)
Досега в Комисията не е предаван доказателствен материал за пълното осъществяване на съответните оздравителни действия от другите превозвачи, включени в списъка на Общността, осъвременен на 28 ноември 2007 г., и от властите, отговорни за регулаторния контрол на тези въздушни превозвачи, въпреки направените конкретни запитвания. Поради това, въз основа на общите критерии, е направен извод, че тези въздушни превозвачи следва да продължат да бъдат предмет на оперативна забрана (приложение А) или оперативни ограничения (приложение Б), според случая.
(63)
Мерките, предвидени в настоящия регламент, са в съответствие със становището на Комисията за въздушна безопасност.
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 474/2006 се изменя, както следва:
1.
Приложение А се заменя с приложение А към настоящия регламент.
2.
Приложение Б се заменя с приложение Б към настоящия регламент.
Член 2
Настоящият регламент влиза в сила в деня след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 април 2008 година.

Labels: 8
11